Ego magister Guillermus decanus christianitatis et ego Guillelmus de Roura, tunc maior, et nos scabini communie diuionensis notum facimus uniuersis presentes litteras inspecturis quod in nostra presentia constitutus, dominus Girardus li Rousseus, miles diuionensis, recognouit se vendidisse et in hereditatem perpetuam concessisse viris religiosis, Petro abbati et conuentui ecclesie Sancti Stephani diuionensis medietatem molendini quod dicitur molendinum Bernardi et medietatem appenditiarum eiusdem molendini et medietatem cuiusdam prati siti super Oscaram retro domum cisterciensem. Salua tamen censa, qua pro dicta medietate molendini debetur annuatim capitulo eduense in perpetuum videlicet quindecim eminarum bladi ad mensuram diuionensem, medietatem frumenti et medietatem ordei talis scilicet frumenti et ordei quale prouenit ad dictum molendinum; quod bladum tenetur persoluere quicumque possideat dictam medietatem molendini et saluis duodecim denariis censualibus qui debentur annuatim sanctis monialibus de Laureio pro dicta medietate prati sicut dictus miles coram nobis recognouit. De dicta autem medietate molendini et de dicta medietate prati se coram nobis dictus Girardus deuestiens, pronominatos abbatem et conuentum corporaliter inuestiuit, promittens hec omnia super se et super sua dictis abbati et conuentui eorumque successoribus contra omnes calumpniantes in perpetuum garantire et quod in eis nihil reclamabit decetero nec faciet aut consentiet per alium reclamare. De pretio siquidem dicte venditionis se tenuit idem Girardus coram nobis a dictis abbate et conuentu in numerata pecunia penitus et in integrum pro pagato. Hanc autem venditionem laudauerunt coram nobis spontanea voluntate et ratam habuerunt Petrus, Garnerus et Guido filii dicti Girardi. In huius autem testimonium ad petitionem eiusdem Girardi et dictorum filiorum suorum ego supradictus decanus presentibus litteris sigillum meum apposui. Et nos maior et scabini communie similiter eiusdem litteris sigillum dicte communie apponi fecimus in testimonium et munimine. Anno domini M°. CC°. tricesimo octavo, mense julio.